וְשׁוּב אֲנַחְנוּ נִצָּבִים

וְשׁוּב אֲנַחְנוּ נִצָּבִים

בְּצֹמֶת הַדְּרָכִים

תְּמֵהִים וְנִפְעָמִים

אֵיךְ נָרוֹצוּ הָעִתִּים

הַשְּׁבִיל בּוֹ צָעַדְנוּ תַּם

תַּם אַךְ לֹא נִשְׁלַם

הַשְּׁבִיל בּוֹ נִצְעַד מִמָּחָר

לְאֵי שָׁם

נִשְׁאַר נִסְתָּר

עָלוּם וְנֶעְלָם

**תִּכְלֶה שָׁנָה וְקַלְקְלוֹתֶיהָ**

**תָּחֵל שָׁנָה וּבִרְכוֹתֶיהָ**

תַּמָּה חָלְפָה הָעוֹנָה

וְאִתָּהּ תְּקוּפַת הַשָּׁנָה

חָלַף עָבַר אָסִיף וְקָצִיר

עוֹד מְעַט וְתַם

גַּם קָטִיף וּבָצִיר

מֵיטַב הַפְּרִי

נִקְטַף וְנֶאֱסַף

מִי בְּרִנָּה וּמִי בִּבְכִי

מִי בְּשָׁאוֹן וּמִי בִּדְמִי

עוֹלֵלוֹת נִשְׁאֲרוּ בְּכַרְמִי

בְּלִי כָּתֵף

וּבְלִי נָטַף

מַשְׂאַת נֶפֶשׁ וּמְעַט צֳרִי

לַגֵּר לַחָלָשׁ וְלֶעָנִי

**תִּכְלֶה שָׁנָה וְקַלְקְלוֹתֶיהָ**

**תָּחֵל שָׁנָה וּבִרְכוֹתֶיהָ**

בְּחִלּוּף הַשָּׁנָה חָלְפוּ מֵאִתָּנוּ

רַבִּים וְטוֹבִים

נִפְרַדְנוּ לֹא נִפְרַדְנוּ

מִיקָרִים וַאֲהוּבִים.

לְצִדָּם הֵצִיצוּ וּבָאוּ

כָּל פִּלְאֵי יְצוּרִים

תְּמִימִים וְזַכִּים

פְּרִידָה לְצַד חַיִּים.

מִי בְּקִצּוֹ וּמִי בִּיקִיצָתוֹ

מִי יִשְׂרוֹד וּמִי יִמְעוֹד

מִי יִרְפֶּה וּמִי יִתְרַפֵּא

מִי יֵהָרֵס וּמִי יִבָּנֶה

מִי יִמְצָא מְנוּחָה בְּחֵיק אוֹהֲבִים

וּמִי יִשָּׁקֵט לִמְנוּחַת עוֹלָמִים

מִי אוֹרוֹ יָאִיר וּמִי אוֹרוֹ יִכְבֶּה

מִי יִזְכֶּה וּמִי לֹא יִזְכֶּה

**תִּכְלֶה שָׁנָה וְקַלְקְלוֹתֶיהָ**

**תָּחֵל שָׁנָה וּבִרְכוֹתֶיהָ**

וְעוֹד יֵאָמֵר בַּשָּׁנָה הַזֹּאת

עַל לְאֻמִּים, אֲרָצוֹת וּמְדִינוֹת

לְחוֹסֶן אוֹ לְמַגֵּפוֹת

לְשָׁלוֹם אוֹ לַחֲרָבוֹת

לְמַזְמֵרוֹת אוֹ לַחֲנִיתוֹת

לְבִנְיַן אוֹ לֶחֳרָבוֹת

לַהֲרוֹס או לִבְנוֹת

לְהַנְהִיג אוֹ לִטְעוֹת

עָרִים לִמְחוֹת אוֹ שָׂדוֹת לְהַשְׁקוֹת

לִרְעֹב וְלִרְזוֹת אוֹ לֶאֱכוֹל וְלִשְׁתּוֹת

**תִּכְלֶה שָׁנָה וְקַלְקְלוֹתֶיהָ**

**תָּחֵל שָׁנָה וּבִרְכוֹתֶיהָ**

שׁוּב אֲנַחְנוּ נִצָּבִים

עַל פָּרָשַׁת הַדְּרָכִים

פְּנֵי עָתִיד עֲלוּם צוֹפִים

הַשְּׁבִיל מֵאֲחוֹרֵינוּ נֶעְלַם

הַשְּׁבִיל שֶׁלְּפָנֵינוּ נֶעְלַם

דַרְכֵּנוּ מַה תְּהִי?

מֶה בִּכְנָפֶיהָ תָּבִיא?

מִי יוֹדֵע וּמִי נָבִיא?

נִפְלֵאת וַעֲלוּמָה רַזִי-לִי

אַךְ לֹא בַּשָּׁמַיִם הִיא

לֹא בַּשָּׁמַיִם הִיא

לוּא יְהִי, לוּא יְהִי

אָנָא לוּא יְהִי

אִם נַשְׂכִּיל לְהַבְרִיא

וְלַעֲשׂוֹת אִם נַפְלִיא

**תִּכְלֶה שָׁנָה וְקַלְקְלוֹתֶיהָ**

**תַּחֵל שָׁנָה וּבִרְכוֹתֶיהָ**